Document ID: 32014D0510

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Ιουλίου 2014
για την τροποποίηση της εκτελεστικής απόφασης 2014/88/ΕΕ για την προσωρινή αναστολή των εισαγωγών από το Μπανγκλαντές των τροφίμων που περιέχουν ή αποτελούνται από φύλλα του Betel («Piper betle»), όσον αφορά την περίοδο εφαρμογής της
[κοινοποιηθείσα υπό τον αριθμό C(2014) 5327]
(Κείμενο που παρουσιάζει ενδιαφέρον για τον ΕΟΧ)
(2014/510/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο i),
Εκτιμώντας τα ακόλουθα:
(1)
Η εκτελεστική απόφαση 2014/88/ΕΕ της Επιτροπής (2) εκδόθηκε ύστερα από την έκδοση μεγάλου αριθμού κοινοποιήσεων στο πλαίσιο του συστήματος έγκαιρης προειδοποίησης για τα τρόφιμα και τις ζωοτροφές (RASFF), λόγω της παρουσίας ενός ευρέος φάσματος στελεχών σαλμονέλας, συμπεριλαμβανομένου του Salmonella typhimurium, που βρέθηκαν στα τρόφιμα. Το εν λόγω στέλεχος είναι ο δεύτερος συχνότερα αναφερόμενος ορότυπος σε ανθρώπινα κρούσματα και έχει διαπιστωθεί υψηλός επιπολασμός σε τρόφιμα που περιέχουν ή αποτελούνται από φύλλα betel («Piper betle», που είναι κοινώς γνωστό ως «Paan leaf» ή «Betel quid») από το Μπανγκλαντές. Από το 2011 το Ηνωμένο Βασίλειο έχει αναφέρει διάφορα κρούσματα δηλητηρίασης από σαλμονέλα σε φύλλα betel. Επιπλέον, είναι πιθανό ότι ο αριθμός των κρουσμάτων που αναφέρονται στην Ένωση είναι ελλιπής.
(2)
Ως εκ τούτου, η εκτελεστική απόφαση 2014/88/ΕΕ απαγορεύει την εισαγωγή στην Ένωση τροφίμων που περιέχουν ή αποτελούνται από φύλλα betel από το Μπανγκλαντές έως τις 31 Ιουλίου 2014.
(3)
Τον Φεβρουάριο του 2014 το Μπανγκλαντές υπέβαλε επικαιροποίηση σχετικά με την εφαρμογή του σχεδίου δράσης της χώρας για την αντιμετώπιση των ελλείψεων που διαπιστώθηκαν κατά τη διενέργεια ελέγχου από το Ευρωπαϊκό Γραφείο Τροφίμων και Κτηνιατρικών Θεμάτων της Επιτροπής το 2013. Επισημάνθηκε ότι η εφαρμογή βρίσκεται σε εξέλιξη και δεν έχει ακόμη ολοκληρωθεί.
(4)
Επομένως, εξακολουθούν να εκκρεμούν ορισμένα ζητήματα που πρέπει να αντιμετωπιστούν. Ειδικότερα, το πρόγραμμα εξαγωγών που προτείνει ο κλάδος για την εξαγωγή των φύλλων betel δεν έχει ακόμη τεθεί σε εφαρμογή. Εξακολουθεί να ισχύει η απαγόρευση εξαγωγής των φύλλων betel που επέβαλε το ίδιο το Μπανγκλαντές τον Μάιο του 2013. Ωστόσο, η απαγόρευση αυτή δεν έχει αποδειχθεί πλήρως αποτελεσματική και μετά την επιβολή της, έχουν ανακοινωθεί στο RASFF εννέα περιπτώσεις απόπειρας εισαγωγής φύλλων betel στην Ένωση. Επομένως, δεν μπορεί να συναχθεί το συμπέρασμα ότι οι εγγυήσεις που παρέχονται από το Μπανγκλαντές είναι επαρκείς για την αντιμετώπιση των σοβαρών κινδύνων για την υγεία του ανθρώπου. Τα μέτρα έκτακτης ανάγκης που θεσπίστηκαν με την εκτελεστική απόφαση 2014/88/ΕΕ θα πρέπει, ως εκ τούτου, να εξακολουθήσουν να ισχύουν.
(5)
Η περίοδος εφαρμογής της εκτελεστικής απόφασης 2014/88/ΕΕ θα πρέπει επομένως να παραταθεί έως τις 30 Ιουνίου 2015.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το άρθρο 4 της εκτελεστικής απόφασης 2014/88/ΕΕ αντικαθίσταται από το ακόλουθο κείμενο:
«Άρθρο 4
Η παρούσα απόφαση εφαρμόζεται έως τις 30 Ιουνίου 2015.».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 29 Ιουλίου 2014.

Labels: 17
0
3
6
18